Fiskistofa hefur auglýst laust til umsóknar starf útibússtjóra við útibú stofnunarinnar í Stykkishólmi . Í auglýsingunni segir að fyrirhugað sé að útibúið taki til starfa 1. apríl 2007 og helstu verkefni þess verði almennt veiðieftirlit til sjós og lands . Þá eru einnig auglýstar lausar til umsóknar tvær stöður veiðieftirlitsmanna við útibúið . Eins og kunnugt er ákvað Árni M. Mathiesen , þáverandi sjávarútvegsráðherra , árið 2005 að færa stóran hluta af starfsemi Fiskistofu frá höfuðborgarsvæðinu til landsbyggðarinnar . Var ákvörðun hans stærsta einstaka ákvörðun um flutning opinberra starfa frá upphafi enda um að ræða á fjórða tug starfa . Flutningur þessara starfa fer fram til ársins 2009 . Meðal þess sem ákveðið var á þessum tíma var að á árinu 2007 yrði stofnað útibú Fiskistofu í Stykkishólmi með þremur eftirlitsmönnum og yfirmanni útibús og á árinu 2008 yrðu ráðnir til útibúsins þrír starfsmenn og yrðu þeir því sjö talsins . Jafnframt var ákveðið að úr útibúinu í Stykkishólmi yrði starfsemi útibúsins á Ísafirði stjórnað .